Der er efterhånden langt mellem cyklerne i stativerne med mountainbikes hos Glæsner Cykler på Kastetvej i Aalborg. Leverandørerne kan fortsat ikke følge med efterspørgslen på cykeldele, og det har betydning både for leverancen af nye cykler og reparationer, fortæller cykelhandleren. - Vi havde et rigtig fint salg i 2020, men vi kan slet ikke få de varer, vi har bestilt til 2021, siger Tom Glæsner. I første omgang er det især mountainbikes, der er ramt, men i de kommende måneder vil også de almindelige bycykler blive ramt, forudser Tom Glæsner. - Jeg vil tro, vi ender med prisstigninger mellem 8 og 12 procent i løbet af de næste fire-fem måneder, siger han. Vil vare til udgangen af 2022 Den aalborgensiske cykelhandler har ikke et sikkert bud på, hvornår der igen bliver normale tilstande i cykelbranchen. - De siger, det vil lysne i februar 2022, men at vi nok skal regne med, at hele 2022 går, inden det bliver normalt igen, lyder det fra Tom Glæsner.

Opsummering:
Coronaen har ikke sluppet sit tag i verden endnu, og det kan mærkes i de nordjyske cykelforretninger.